b'\n_START_ARTICLE_\nM/S Leonoreverett\n_START_SECTION_\n1962\xe2\x80\x931967\n_START_PARAGRAPH_\n15. maaliskuuta 1962 alus laskettiin vesille l\xc3\xa4nsisaksalaisella Rheinstahl Nordseewerke G.m.b.H:n telakalla Emdeniss\xc3\xa4. Samalla Siiri J\xc3\xa4rvinen kastoi aluksen Finnclipperiksi. 18. kes\xc3\xa4kuuta alus luovutettiin Enso-Gutzeitin omistukseen, joka rekister\xc3\xb6i aluksen Suomen lipun alle. Kotisatamaksi tuli Kotka. T\xc3\xa4m\xc3\xa4n j\xc3\xa4lkeen alus siirtyi Finnlinesin Suomen ja Yhdysvaltain v\xc3\xa4liseen liikenteeseen.\n_START_SECTION_\nOnnettomuus Kattegatissa\n_START_PARAGRAPH_\n12. huhtikuuta 1963 neuvostoliittolainen ydinsukellusvene K-33 t\xc3\xb6rm\xc3\xa4si Kattegatin salmessa Tanskan ja Ruotsin v\xc3\xa4lill\xc3\xa4 Finnclipperiin noustessaan syvyyksist\xc3\xa4 pintaan. Finnclipper oli kuljettamassa 6\xc2\xa0000 tonnin paperilastia Yhdysvaltoihin ja K-33 matkalla Pohjois-Atlanttia kohti. S\xc3\xa4\xc3\xa4 oli t\xc3\xb6rm\xc3\xa4yshetkell\xc3\xa4 sumuinen. Finnclipper pys\xc3\xa4ytettiin v\xc3\xa4litt\xc3\xb6m\xc3\xa4sti t\xc3\xb6rm\xc3\xa4yksen tapahduttua ja se k\xc3\xa4\xc3\xa4ntyi takaisin tutkimaan, olisiko tuntematon sukellusvene avun tarpeessa. Kaksi neuvostoliittolaista upseeria tuli laivaan kertomaan ettei mit\xc3\xa4\xc3\xa4n suurempia vaurioita aiheutunut sukellusveneelle. Upseerit kertoivat sukellusveneen saaneen t\xc3\xb6rm\xc3\xa4yksess\xc3\xa4 taipuman sivuunsa. Neuvostoliiton upseerit eiv\xc3\xa4t paljastaneet kansalaisuuttaan laivan miehist\xc3\xb6lle, vaan selittiv\xc3\xa4t kuuluvansa vain Varsovan liittoon. Suomalaiset kuitenkin n\xc3\xa4kiv\xc3\xa4t selv\xc3\xa4sti sukellusveneen kyljess\xc3\xa4 olleen tunnusnumeron 921._NEWLINE_Finnclipper onnistui vuotavana purjehtimaan yli Atlantin Yhdysvaltoihin ja K-33 selvisi pahoin vaurioituneena Murmanskin laivastotukikohtaan Neuvostoliittoon. Finnclipper purki paperilastinsa Bostonissa ja jatkoi sielt\xc3\xa4 New Yorkiin, jossa tapahtuneesta annettiin poikkeuksellisesti meriselitys. Selvitys salattiin 44 vuodeksi eik\xc3\xa4 siit\xc3\xa4 kerrottu julkisuudessa mit\xc3\xa4\xc3\xa4n._NEWLINE_Jaakko Varimaa, laivan miehist\xc3\xb6n j\xc3\xa4sen, julkaisi aiheesta kirjan Sukellusvene sumussa 4. huhtikuuta 2007, jolloin tapaus tuli suuren yleis\xc3\xb6n tietoon.\n_START_SECTION_\n1968\xe2\x80\x931986\n_START_PARAGRAPH_\n26. hein\xc3\xa4kuuta 1968 alus pidennettiin 150,38-metriseksi. Leveys s\xc3\xa4ilyi entisell\xc3\xa4\xc3\xa4n. Syv\xc3\xa4ykseksi tuli 7,05/8,52 metri\xc3\xa4. Alkuper\xc3\xa4iset mitat olivat: 135,68 metri\xc3\xa4 \xc3\x97 18,74 m \xc3\x97 7,29/8,23 m. My\xc3\xb6s vetoisuudet muuttuivat: bruttovetoisuus 6\xc2\xa0449/8\xc2\xa0816 bruttorekisteritonnia, nettovetoisuus 3\xc2\xa0399/4\xc2\xa0861 nettorekisteritonnia ja kuollut paino 8\xc2\xa0014/11\xc2\xa0200 tonnia. Alkuper\xc3\xa4iset vetoisuudet olivat: bruttovetoisuus 5\xc2\xa0097/7\xc2\xa0651 bruttorekisteritonnia, nettovetoisuus 2\xc2\xa0353/3\xc2\xa0965 nettorekisteritonnia ja kuollut paino 7\xc2\xa0180/9\xc2\xa0178 tonnia._NEWLINE_Syyskuussa 1971 alus aikarahdattiin Atlantic Gulf Servicen liikenteeseen. 5. syyskuuta 1978 Everett-Orient Line (c/o Everett Steamship Corp. S.A.) osti aluksen ja antoi sille nimen Leonoreverett. My\xc3\xb6hemmin vuonna 1978 aluksen vetoisuudet muuttuivat: bruttovetoisuus 6\xc2\xa0187 bruttorekisteritonnia, nettovetoisuus 3\xc2\xa0442 nettorekisteritonnia ja kuollut paino 8\xc2\xa0014 tonnia._NEWLINE_Vuonna 1986 alus myytiin Taiwaniin romutettavaksi.'